b'\n_START_ARTICLE_\nHelju Ridali\n_START_SECTION_\nElulugu\n_START_PARAGRAPH_\nHelju Ridali on p\xc3\xb5llumajandust\xc3\xb6\xc3\xb6tajate t\xc3\xbctar. Ta l\xc3\xb5petas 1962. aastal V\xc3\xa4rska Keskkooli, 1967. aastal Tartu Riikliku \xc3\x9clikooli saksa filoloogina ja 1974. aastal aspirantuuri. Filoloogiamagister (1993, Tallinna Pedagoogika\xc3\xbclikool), v\xc3\xa4itekiri "Zur Semstruktur deutscher be-, er- und ver-Verben. Zu einigen M\xc3\xb6glichkeiten ihrer Wiedergabe im Estnischen". T\xc3\xa4iendas end Saksamaal ja \xc5\xa0veitsis._NEWLINE_Oli 1967\xe2\x80\x931969 J\xc3\xb5geva Keskkooli saksa keele \xc3\xb5petaja, 1969\xe2\x80\x931992 Tallinna Pedagoogika\xc3\xbclikooli saksa keele kateedri vanem\xc3\xb5petaja, 1992\xe2\x80\x931994 saksa keele lektor, 1994\xe2\x80\x932002 dotsent, 1986\xe2\x80\x931987 saksa keele kateedri ja 1992\xe2\x80\x931998 saksa keele lektoraadi juhataja, aastast 2002 saksa keele lektor. Lugenud saksa keele morfoloogiat ja s\xc3\xbcntaksit, stilistikat ja leksikoloogiat.\n_START_SECTION_\nTeadust\xc3\xb6\xc3\xb6\n_START_PARAGRAPH_\nUurimisvaldkond: saksa ja eesti keele fraseoloogia v\xc3\xb5rdlev uurimine, saksa prefiksverbide semantika edasiandmine eesti keeles, saksakeelsete tekstide stiili uurimine. 1994\xe2\x80\x9398 rahvusvahelise lingvistilise ajakirja "Triangulum. Germanistisches Jahrbuch f\xc3\xbcr Estland, Lettland, Litauen" teadusn\xc3\xb5ukogu liige. 45 teadustr\xc3\xbckist.'